b'\n_START_ARTICLE_\nAdvento kalendorius\n_START_PARAGRAPH_\nAdvento kalendorius \xe2\x80\x93 kalendorius, skirtas skai\xc4\x8diuoti dienas nuo advento prad\xc5\xbeios iki Kal\xc4\x97d\xc5\xb3. Da\xc5\xbenai jis skirtas vaikams ir leid\xc5\xbeia \xc5\xbeaismingai pa\xc5\xbeym\xc4\x97ti kiekvien\xc4\x85 advento dien\xc4\x85 belaukiant Kal\xc4\x97d\xc5\xb3, pavyzd\xc5\xbeiui, kasdien gaunant po nedidel\xc4\x99 dovan\xc4\x97l\xc4\x99. Kadangi advento prad\xc5\xbeia kasmet skiriasi, neretai masi\xc5\xa1kai gaminami advento kalendoriai vardan paprastumo prasideda gruod\xc5\xbeio 1 d. ir baigiasi K\xc5\xab\xc4\x8di\xc5\xb3 dien\xc4\x85, bet yra ir besit\xc4\x99sian\xc4\x8di\xc5\xb3 iki Nauj\xc5\xb3j\xc5\xb3 met\xc5\xb3._NEWLINE_Advento kalendoriai gali atrodyti kaip storas tu\xc5\xa1\xc4\x8diaviduris kartono lak\xc5\xa1tas, vienoje pus\xc4\x97je turintis nedideles \xe2\x80\x9edureles\xe2\x80\x9c kiekvienai advento dienai skirtam skyreliui. Skyrelyje b\xc5\xabna \xc4\xafd\xc4\x97tas saldumynas ar kitokia dovan\xc4\x97l\xc4\x97, u\xc5\xbera\xc5\xa1yta citata i\xc5\xa1 Biblijos, nupie\xc5\xa1tas teminis persona\xc5\xbeas ar pan. Bendras kalendoriaus dizainas da\xc5\xbeniausiai siejamas su Kal\xc4\x97domis, krik\xc5\xa1\xc4\x8dioni\xc5\xa1komis scenomis, Kal\xc4\x97d\xc5\xb3 Seneliu. Kalendorius gali b\xc5\xabti i\xc5\xa1planuotas ir kaip d\xc4\x97\xc5\xbeut\xc4\x97 ar lentyn\xc4\x97l\xc4\x97 su kiekvienai dienai skirtais stal\xc4\x8diukais._NEWLINE_Pirmieji advento kalendoriai atsirado Vokietijoje XIX a. viduryje tarp liuteron\xc5\xb3. Masin\xc4\x97 gamyba prad\xc4\x97ta XX a. prad\xc5\xbeioje Hamburge arba Miunchene (d\xc4\x97l tikslios vietov\xc4\x97s nesutariama). Ypa\xc4\x8d i\xc5\xa1populiar\xc4\x97jo po Antrojo pasaulinio karo, paplito kitose Europos \xc5\xa1alyse, \xc5\xa0iaur\xc4\x97s Amerikoje ir kitur.'